钦定古今图书集成/明伦汇编/官常典/第128卷 > 程克仁
## 钦定古今图书集成/明伦汇编/官常典/第128卷 > 程克仁

按《嵩县志》：“克仁，颐之十七代孙。景泰六年，录伊川后，
比颜孟例，授翰林院五经博士，世袭以奉祭祀。”
按《两程世谱》，程氏之先，徽人也。昔乔伯休父佐周宣
王为大司马，平淮夷，封于程，后遂以为氏。宋太宗五
年，以程羽为文明殿学士，隶籍于洛，遂为河南人。传
三世讳珦，仕宋至大中大夫司农少卿上柱国，封永
年县“开国伯，食邑三百户。”娶太原侯氏，道济之女，追
封上谷郡君。生四子，次曰颢，世称明道先生。三曰颐，
世称伊川先生。宋元丰八年，明道卒，葬伊阙。宋崇宁
二年，伊川被论奉旨追毁出身以来文字，伊川于是
迁龙门南，讲学鸣皋，卜居六浑。宋大观元年，伊川卒，
葬伊阙。传三世，讳旸，建元初，随高宗南渡。六浑无程
氏者百年。明洪武初，讳德川者来归，六浑世守先祠。
景泰六年诏录两程后裔世其官，敕有司建坊曰“两
程故里”云。